สำหรับความหมายอื่น ดู โนพลอมแพลม (แก้ความกำกวม)

**โนพลอมแพลม**  เป็นสตูดิโออัลบั้มเดี่ยวชุดที่ 4 ของ ยืนยง โอภากุล หรือ แอ๊ด คาราบาว แต่เป็นชุดแรกที่ใช้ชื่อจริงคือ ยืนยง โอภากุล ปรากฏบนปกเทป(เป็นอัลบั้มที่โด่งดังในอัลบั้มหนึ่ง ของ แอ๊ด คาราบาว)

เดิมแอ๊ดกำหนดวางจำหน่ายอัลบั้มในวันที่ 1 ตุลาคม พ.ศ. 2533 แต่ติดเงื่อนไขที่มีเพลงซึ่งไม่ผ่านการเห็นชอบจาก คณะกรรมการบริหารวิทยุกระจายเสียงและวิทยุโทรทัศน์ หรือ กบว. อยู่ 3 เพลง คือ *ไอ้หำ* กับ *ขนม* ซึ่งถูกสั่งห้ามออกอากาศอย่างเด็ดขาด และ *โนพลอมแพลม* ซึ่งต้องใช้เวลาในการแก้ไขอยู่หลายครั้ง โดยใช้เวลาครึ่งเดือน จึงผ่านการอนุมัติให้สามารถออกอากาศทางวิทยุและโทรทัศน์ได้ เนื่องจากต้องใช้ในการโฆษณาสินค้าชนิดหนึ่ง จึงออกวางจำหน่ายอย่างเป็นทางการในปลายเดือนพฤศจิกายน โดยเป็นอัลบั้มชุดแรกของค่ายเพลง *ดี-เดย์ เอ็นเทอร์เทนเมนท์* (ปัจจุบัน วอร์นเนอร์ มิวสิก ไทยแลนด์ ถือลิขสิทธิ์ผลงานเพลงที่ทำกับดี-เดย์ เพื่อวางจำหน่ายซ้ำ)

เพลงต่าง ๆ ในอัลบั้ม แอ๊ดได้ตีแผ่ประเด็นต่าง ๆ ทั้งเรื่องที่เกี่ยวข้องกับการเมือง เศรษฐกิจ สังคม และสิ่งแวดล้อม แต่ไม่มีเพลงเกี่ยวกับความรักเช่นในอัลบั้มก่อน ๆ โดยประกาศจุดยืนตรงข้ามกับรัฐบาล (สมัย พล.อ.ชาติชาย ชุณหะวัณ เป็นนายกรัฐมนตรี)  มีเพลงที่พอจะเป็นที่รู้จักและมีการเผยแพร่สืบต่อกันมา อย่างเช่น *สืบทอดเจตนา* ซึ่งแต่งขึ้นเพื่อรำลึกแด่ สืบ นาคะเสถียร ที่เสียชีวิตไปเมื่อวันที่ 1 กันยายน พ.ศ. 2533 โดยการฆ่าตัวตายเพื่อเรียกร้องให้สังคมเห็นความสำคัญของการอนุรักษ์ทรัพยากรธรรมชาติ นำไปสู่การประชุมเพื่อกำหนดมาตรการป้องกันการบุกรุกป่าห้วยขาแข้งในอีก 2 สัปดาห์หลังสืบฆ่าตัวตาย และทำให้องค์การศึกษา วิทยาศาสตร์ และวัฒนธรรมแห่งสหประชาชาติ หรือยูเนสโกประกาศให้เขตรักษาพันธุ์สัตว์ป่าทุ่งใหญ่นเรศวรและห้วยขาแข้ง ที่สืบเคยเป็นหัวหน้าเป็นมรดกโลกในปี พ.ศ. 2534 หรือปีถัดมานั่นเอง

อัลบั้มชุดนี้ได้รับรางวัลสีสันอะวอร์ดส์ สาขาอัลบั้มยอดเยี่ยม ประจำปี พ.ศ. 2533 ซึ่งถือเป็นครั้งแรกที่กำหนดรางวัลนี้ขึ้นมาและยังใช้กันเรื่อยมาจนถึงปัจจุบัน โดยคณะกรรมการให้เหตุผลว่า ด้านดนตรีมีความหนักแน่นขึ้น พร้อมกับเนื้อหาที่เข้มข้นยิ่งขึ้น แสดงตัวตนของแอ๊ดได้อย่างเด่นชัดที่สุด

ในปี พ.ศ. 2562 เพลงโนพลอมแพลมได้นำมาทำเนื้อร้องใหม่อีกครั้ง ในชื่อเพลง "ชาติพัฒนา โนพรอบแบลม" เพื่อใช้เป็นส่วนหนึ่งในการหาเสียงของพรรคชาติพัฒนา ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562

รายชื่อเพลงในอัลบั้ม
--------------------

1. โนพลอมแพลม
2. ไอ้หำ
3. เขื่อน
4. สนั่นป่า
5. มากะพระ
6. สืบทอดเจตนา
7. ภควัทคีตา
8. ขนม
9. แมงกะไซด์
10. ยืนยง

ผู้ร่วมงาน
----------

1. ยืนยง โอภากุล (แอ๊ด คาราบาว) : แต่งเพลงทั้งหมดในอัลบั้มนี้, กีตาร์, ร้องนำ
2. อนุพงษ์ ประถมปัทมะ (อ๊อด คาราบาว) : เบส
3. พงศ์พรหม สนิทวงศ์ ณ อยุธยา (ปุ้ม ตาวัน) : คีย์บอร์ด, เรียบเรียง
4. วงศกร รัศมิทัต (ต้น แมคอินทอช/ตาวัน) : กลองไฟฟ้า
5. กิตติพันธ์ ปุณกะบุตร (หมู ตาวัน) : คีย์บอร์ด
6. น้อย สตาร์ไบรท์ : ออร์แกน เพลง ยืนยง
7. พงษ์เทพ กระโดนชำนาญ (หมู) : ให้เสียงช่วงโซโล่เพลง ขนม
8. อนุพงษ์ ประถมปัทมะ, เอก, ตาวัน : มิกซ์เสียง

เชิงอรรถ
--------

1. ↑  เป็นคำล้อเลียน "โนพร็อบเบลม" (*No Problem*, ไม่มีปัญหา) คำพูดติดปาก พล.อ. ชาติชาย ชุณหะวัณ นายกรัฐมนตรีในขณะนั้น เมื่อให้สัมภาษณ์นักข่าว

อ้างอิง
-------

1. ↑
2. ↑  , เปิดตัวเพลงประจำพรรคเวอร์ชันใหม่

ข้อความในอัลบั้ม
----------------

> งานชุดนี้ชื่อ โนพลอมแพลม ความจริงจะต้องออก  
> ตั้งแต่วันที่ 1 ต.ค. 33 แต่งานชุดนี้มีเพลงที่ไม่ผ่าน  
> การเห็นชอบจาก กบว.คือเพลง ไอ้หำ, โนพลอมแพลม,  
> ขนม ผมต้องเสียเวลากับการแก้ไขเพลงโนพลอมแพลม  
> อยู่ครึ่งเดือน เพื่อให้มันออกมาอย่างที่เห็น เพราะเพลง  
> อื่นแบนได้ แต่เพลงหัวนั้นต้องใช้สำหรับการโฆษณาถ้าถูก  
> แบนก็จะมีผลต่อการประชาสัมพันธ์ถ้าให้ผมเป็นเจ้าหน้าที่  
> กบว.ผมก็คงต้องคิดหนักต่อเพลงชุดนี้แต่ความเป็นจริง  
> ย่อมมิอาจปฏิเสธได้ เราต่างก็ทำหน้าที่ของพลเมืองตาม  
> หน้าที่ของแต่ละคน สิ่งที่ผมเห็นอาจจะเป็นสิ่งเดียวกับ  
> ที่เจ้าหน้าที่ กบว. เห็น แต่ท่านเหล่านั้นมิอาจทำอะไร  
> ได้มากกว่านี้ การอาศัยเพลงเป็นสื่อในการให้ความรู้และ  
> เรื่องราวชีวิตของผู้คนของแผ่นดินมีมานมนานแล้ว และผู้  
> ทำก็ได้รับความรู้สึกที่แตกต่างไปจากคนทำเพลงประเภทอื่น
> 
> การสูญเสียพี่สืบ นาคะเสถียร เป็นอีกชีวิตหนึ่งที่น่า  
> เสียดายยิ่ง ทำไมประเทศไทยจึงละเลยต่อสิ่งที่ควรจะทำ  
> อย่างเช่น การพัฒนาวัฒนธรรมของชาติ การแก้ปัญหา  
> ความยากจน การศึกษา ป่าไม้และการอนุรักษ์ธรรมชาติ  
> ฯลฯ ดีกว่าที่นักการเมืองจะคิดแต่การลงทุน มันไม่ง่ายไป  
> หน่อยหรือ ? การเล่นกับเงินจำนวนมหาศาลย่อมบ่งชี้  
> ให้เห็นถึงเจตนาอันเป็นไปของ พณฯ ท่านทั้งหลาย การ  
> ทวนกระแสเช่นนี้ ถ้าคิดว่าเป็นความไม่หวังดีต่อชาติก็ช่วย  
> ไม่ได้ อาจจะยังไม่สายเกินไปถ้าจะเริ่มต้นใหม่ ไถ่บาปกรรม  
> ที่พวกเรากระทำกันไว้ต่อประเทศชาติและประชาชน จิตใจ  
> ของผมยังรักและเป็นห่วงทุกชีวิต จึงยังมิอาจแยกใครเป็น  
> ธรรมะ และ อธรรม อย่าละเลยต่อสิ่งที่ผมกำลังพูดถึง  
> เพราะมันคือปัญหาจริงๆ ในสังคมปัจจุบัน
> 
> — แอ๊ด คาราบาว